**Holubyho chata** je celoročne prístupná horská chata – ubytovňa a reštaurácia v Bielych Karpatoch, na východnom svahu Veľkej Javoriny v nadmorskej výške 920 m n. m. Nachádza sa v katastri obce Lubina, približne 250 m od česko-slovenskej štátnej hranice, prechádzajúcej po hrebeni Bielych Karpát.

Dejiny
------

Výstavbu horskej chaty na Veľkej Javorine inicioval Klub československých turistov (KČST) v Uherskom Brode a v Starej Turej a ministerstvo obchodu ČSR. Základný kameň bol položený 8. júla 1923, za účasti obyvateľov z oboch strán pomedzia, turistických odborov, politických predstaviteľov a zástupcov veľkostatkov Springerovcov a Lichtensteinovcov. Ako staviteľ bol vybraný Josef Jirásek z Uherského Brodu.

Krátko pred položením základného kameňa, 15. júna 1923 zomrel u svojho zaťa v Pezinku Jozef Ľudovít Holuby, protestantský kazateľ, botanik, národopisec a zástanca česko-slovenskej vzájomnosti, pôsobiaci aj v oblasti Bielych Karpát. Predseda odboru KČST v Uherskom Brode a Holubyho priateľ Ferdinand Prager navrhol na jeho počesť po ňom pomenovať budovanú chatu. Tento návrh sa nestretol s námietkami.

Budovaná chata bola prvýkrát otvorená pre verejnosť 6. júla 1924, kolaudácia prebehla 2. novembra 1924. Prvým správcom sa stal Alois Zálešák. Nová chata však neslúžila dlho. V noci na 10. decembra 1926 na nej vypukol požiar, ktorý ju počas siedmich hodín úplne zničil. Celková škoda dosiahla 450 000 Kč, cudzie zavinenie alebo zanedbanie povinností správcom nebolo preukázané.

Klub československých turistov sa rozhodol chatu obnoviť, staviteľom bol Josef Hanuš z Uherského Brodu. Nová chata bola otvorená 22. júla 1930, hospodárom sa stal opäť Alois Zálešák. Mala priestrannú jedáleň a deväť izieb s 27 posteľami, v podkroví dve spoločné nocľahárne s 35 lôžkami. Každý odbor Slováckej a Považskej turistickej župy vybavil izby svojím nábytkom. K chate patrilo aj 16 hektárov lúky, na ktorej sa už v roku 1931 konali lyžiarske preteky. Počas 30. rokov nasledovali úpravy okolia, výstavba príjazdovej cesty, lyžiarskych vlekov, značenie turistických trás, atď. Do chaty bol tiež zavedený telefón. Všetky práce však ustali s rozpadom ČSR v roku 1939.

Po druhej svetovej vojne bola chata postupne v správe niekoľkých štátnych podnikov, vystriedalo sa tu tiež viacero správcov. Po zmene režimu v roku 1989 ju odkúpil vtedajší správca Miroslav Masarik. V novembri 2006 ju získal chatár Miroslav Martinček, ktorý niekoľko rokov uzavretú chatu opätovne sprevádzkoval. V roku 2009 sa chata dostala do exekúcie a následnej dražby a v rokoch 2011 – 2017 ju vlastnilo viacero fyzických osôb. Od decembra 2017 je jediným vlastníkom Holubyho chaty súkromná spoločnosť.

V rokoch 2010 – 2011 pribudla pri východnom priečelí krytá terasa z lomového kameňa. 28. júla 2013 pri príležitostí osláv 95. výročia otvorenia chaty bola na priečelí chaty odhalená pamätná doska s bronzovou bustou Jozefa Ľudovíta Holubyho od akademického sochára Stanislava Mikuša. .

Zázemie chaty
-------------

Chata disponuje celkovo 31 lôžkami v dvoj, troj a štvorposteľových izbách. Jej súčasťou je aj reštaurácia s ponukou teplých a studených jedál. Pri chate sa nachádza lyžiarsky svah s tromi vlekmi.

Poloha a dostupnosť
-------------------

K chate vedie asfaltová cesta od Starej Turej a viacero turistických značených trás z českej aj slovenskej strany. Prechádzajú tadiaľto tiež diaľkové turistické trasy – po hrebeni od západu červeno značená Cesta hrdinov SNP z Myjavy a od severovýchodu zeleno značená trasa z Veľkého Lopeníka.

Galéria
-------

* Prístupová cesta od parkoviska Prístupová cesta od parkoviska
* Severozápadný pohľad Severozápadný pohľad
* Pamätná doska s bustou Jozefa Ľudovíta Holubyho Pamätná doska s bustou Jozefa Ľudovíta Holubyho
* Rázcestník pred chatou Rázcestník pred chatou

Referencie
----------

1. ↑   *História chaty* [online]. Holubyho Chata, [cit. 2018-04-03]. Dostupné online.
2. 1 2 3  KARLÍK, Martin. Holubyho chata na Javorine spája dva bratské národy. *SME* (Bratislava: Petit Press), 2014-07-05. Dostupné online [cit. 2018-04-03]. ISSN 1335-4418.
3. ↑   *Názov Holubyho chata* [online]. Holubyho Chata, [cit. 2013-12-23]. Dostupné online. Archivované 2013-12-23 z originálu.
4. 1 2   *História chaty (2013)* [online]. Holubyho Chata, [cit. 2013-12-23]. Dostupné online. Archivované 2013-12-23 z originálu.
5. 1 2   *Chatári* [online]. Holubyho Chata, [cit. 2013-12-23]. Dostupné online. Archivované 2013-12-23 z originálu.
6. ↑  SITA. Slovák Jozef Holuby sa vracia na Javorinu, po sto rokoch. *WebNoviny.sk* (Bratislava: iSITA), 2013-07-26. Dostupné online [cit. 2018-04-03].
7. ↑   *Rekonštrukcia* [online]. Holubyho Chata, [cit. 2018-04-03]. Dostupné online.
8. ↑   *Služby* [online]. Holubyho Chata, [cit. 2018-04-03]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Holubyho chata**

Externé odkazy
--------------

* Oficiálna stránka chaty
* Poloha na turistickej mape

Zdroj
-----

*Tento článok je čiastočný alebo úplný preklad článku Holubyho chata na českej Wikipédii.*

| * z
* d
* u
Biele Karpaty |
| --- |
| Podcelky (časti) | 
* Beštiny
* Bošácke bradlá
* Javorinská hornatina
* Kobylináč (Hladké vrchy, Zubácka brázda)
* Kýčerská hornatina
* Lopenícka hornatina
* Súčanská vrchovina (Súčanská kotlina)
* Vršatské bradlá (Vysoké Vršatce, Podvršatská brázda, Vršatské predhorie)
* Žalostinská vrchovina

 |
| Veľkoplošné chránené územie | 
* Chránená krajinná oblasť Biele Karpaty

 |
| Prírodné rezervácie | 
* Červenokamenské bradlo
* Debšín
* Drieňová
* Hornozávrská mokraď
* Jachtár
* Krasín
* Lednické bradlo
* Nebrová
* Veľká Javorina
* Vršatské bradlá
* Vršatské hradné bralo
* Šmatlavé uhlisko
* Záhradská

 |
| Prírodné pamiatky | 
* Babiná
* Baricovie lúky
* Bestinné
* Biely vrch
* Blažejová
* Borotová
* Brezovská dolina
* Bučkova jama
* Cetuna
* Dračia studňa
* Drietomica
* Grúň
* Chropovská strž
* Chvojnica
* Kohútová
* Kožíkov vrch
* Krivoklátska tiesňava
* Krivoklátske lúky
* Kurinov vrch
* Lednické skalky
* Lopeníček
* Malejov
* Mravcové
* Podsalašie
* Rajkovec
* Raková
* Rieka Myjava
* Skalice
* Strošovský močiar
* Šifflovské
* Štefanová
* Včelíny
* Žalostiná

 |
| Kultúrne a historické pamiatky | 
* Holubyho chata
* Lednický hrad
* Vršatský hrad
* Zuvačov

 |
| Vybrané vrcholy Bielych KarpátZoznam vrcholov | 
* Veľká Javorina (970)
* Chmeľová (925)
* Jelenec (925)
* Veľký Lopeník (911)
* Kobylinec (911)
* Malý Lopeník (881)
* Zrnová (854)
* Kobylec (845)
* Durda (842)
* Holý vrch (830)
* Biely vrch (819)
* Čupec (819)
* Dúžnik (807)
* Grúň (801)

 |
| Sedlá Bielych Karpát | 
* Chrastková
* Machnáč
* Prídolie
* Pod Sokolím kameňom

 |